Hissig soppangrep har ført til tidenes verste jordbærkrise
– Totalt sett har 120 tonn jordbær råtnet. Det tilsvarer omtrent 240 000 kurver. Jordbærbonde Karl Yngve Kristensen Kristiansand fortviler. 95 prosent av avlingen hans er tapt på grunn av gråskimmelsopp. Åkrene, som skulle ha bugnet av røde og smakfulle herligheter, er nå fulle av råtne bær som har kostet han mye å høste. Det var avisen Nationen som først omtalte saken. Han er ikke alene. Mer enn halvparten av jordbæravlingene til bønder i Agder og Rogaland er ødelagte av soppangrep, og soppen sprer seg nordover. Bama anslår at det kan bli en nedgang i den nasjonale bærproduksjonen på rundt 40 prosent, kunne NTB melde tidligere denne uken. Situasjonen er så alvorlig at flere politikere nå har tatt til orde for en ekstraordinær tiltakspakke til jordbærbønder som har fått avlingen ødelagt av sopp. – Dette er noe regjeringen må ta på alvor. Landbruksministeren må igangsette tiltak for å avhjelpe jordbærdyrkerne og forhindre resistens, sier stortingsrepresentant Odd Omland (Ap) til NRK. Varsler dyrere bær: - Får ikke kjøpt jordbær til 15 kroner kurven denne sesongenI løpet av Kristensens 14 år med erfaring som jordbærbonde har det aldri skjedd noe lignende. Han omtaler soppangrepet som en tragedie. – Det er utrolig trist. Jeg taper seks millioner på dette. Og lurer selvsagt på om hvorvidt jeg kan fortsette som jordbærbonde. Det er mye arbeid og utgifter før høsting. For meg er det snakk om millionbeløp, som jeg ikke klarer å tjene inn igjen. Han har over 100 ansatte. De aller fleste har ikke jobb denne sommeren. – Flesteparten av mine ansatte er polske, og på grunn av den dårlige avlingen må de sendes hjem. I fjor høstet han 60 tonn jordbær fra en åker. Fra samme åker i år har han bare fått inn 1500 kilo. Kristensen håper på hjelp fra staten. Han har ikke råd til å tape så mye penger flere år på rad – og han frykter for fremtiden til norske jordbærbønder. – De som er verst rammet bør få hjelp. Dette er ikke en risiko vi kan ta. Forbrukerne vil også ha norske bær, og da må staten ta grep. Han mener staten må være villige til å hjelpe. – Vi har fulgt norsk landbruksrådgivning med gjødsling, sprøyting og hele opplegget. Og forholdt oss til bare det som er lovlig. Så skjer dette nå. Det er et kjempeproblem.Ifølge Bama er det i år mer skader på bærene enn noen gang tidligere. Bondelaget og Senterpartiet etterlyser erstatningsordninger. – Enhver som driver med produksjon, vet at forholdene varierer, men i år er det helt ekstraordinært. Da må vi være villige til å vurdere ekstraordinære tiltak, sier Geir Pollestad (Sp), som leder næringskomiteen på Stortinget, til NTB. På Norges Bondelags nettsider meldes det at noen produsenter har mistet opptil 95 prosent av avlingen. Gråskimmelsopp skal ha rammet produksjonen. Den kan smitte fra råtne til friske bær, og rammer ulikt avhengig av fukt, geografi og bærtyper.Jordbærbygda Valldal på Sunnmøre har på sin side sluppet unna krisen, ifølge Sunnmørsposten. – Her i Valldal går det bra. Vi har en vesentlig tidligere start på innhøstingen enn i fjor, og litt tidligere enn normalt, om noe kan kalles normalt lenger. Det er bra kvalitet på de første bærene, sier Harald Valle i Valldal Grønt til VG. Mesteparten av produksjonen i Valldal blir syltetøy hos industrikjempene Lerum og Orkla, og da er prisen fremforhandlet på forhånd. Men rundt 25 prosent av bærene blir solgt på det åpne markedet. Her kan det bli ekstra penger på bøndene. – Vi forventer at dagsprisene på jordbær går opp betydelig, dersom det blir en stor nedgang i tilbudet av jordbær på landsbasis slik Bama har varslet, sier Valle.Til nå har sunnmøringene sluppet unna de verste soppangrepene. – Soppangrep er noe vi jordbærprodusenter er borte i hvert år. Heldigvis har det foreløpig ikke vært mer sopp i Valldal enn normalt, sier Valle. Soppen trives under fuktige forhold, og ansees som den hyppigste årsaken til skade på jordbæravlinger. Fra før finnes det erstatningsordninger for bær som rammes av frost og klimaproblemer, men i en e-post til Dagbladet skriver Landbrukdepartementet at «avlingssvikt som følge av sjukdom» ikke «omfattes av ordningen».I dag finnes det bare ett lovlig sprøytemiddel det ikke er funnet resistens for hos gråskimmelsoppen. Ifølge norske forskere skaper dette store problemer. – Vi har god kontakt med kolleger i utlandet, og det samme skjer der, så dette kommer ikke som en bombe på oss. Vi jobber tett med Norsk Landbruksrådgivning for å utrede og finne en løsning, men vi har begrenset med midler, sier Arne Stensvand, seniorforsker ved Norsk institutt for bioøkonomi (NIBIO) og ekspert på soppsykdommer i frukt og bær, til NTB. Landbruksminister Jon Georg Dale (FrP) sier til VG at han har stor forståelse for at dette er en vanskelig situasjon for bøndene som har problemer med soppangrep, men har er klar på at det ikke vil bli noen form for erstatning for tapene av avlinger. – Det er risiko å drive landbruk, i likhet med alle andre deler av næringslivet. Bøndene er selvstendig næringsdrivende som bærer risiko ved produksjonen sin, sier Dale. Han forteller videre at det finnes erstatningsordninger gjennom jordbruksavtalen dersom avlinger blir ødelagt av klimaskader, men slike skader som jordbær-bøndene nå opplever går ikke under jordbruksavtalen som bøndene selv har vært med på å utforme. – Det som er en aktuell problemstilling er spørsmålet som går på om det er utviklet resistens mot de sprøytemidlene bøndene bruker. Det er noe vi følger tett. Viser det seg at dette er tilfelle i denne saken er det en ny situasjon vi blir nødt for å prioritere i årene som kommer, men det endrer ikke erstatningsspørsmålet, sier Landbruksministeren.
Over 40 prosent av årets jordbæravling kan gå tapt på grunn av soppangrep. For forbrukerne kan det bety dyrere bær. For jordbærbonde Karl Yngve Kristensen er konsekvensene langt mer alvorlige.